Projek wil ander help | Netwerk24
Projek wil ander help
Deur Lientjie Mentz 06 Junie 2019 06:00
By die bekendstellingsgeselligheid vir Engo se Vir Ons Kinders-projek is van links Wynand Swanepoel (vlootbestuurder: Human Auto), Lindi Mtwentula (bemarkingsbestuurder: OFM), Christa Maree (Engo-direkteur: residensiële kindersorg en aannemings) en Gert Coetzee (redakteur: Volksblad).Foto: Verskaf
Volksblad se Sentrale Plaaslike Koerante in die Vrystaat, waarvan Bloemnuus deel uitmaak, is vanjaar die tiende keer 'n gedrukte- mediaborg vir Engo se Vir Ons Kinders-projek.
'n Splinternuwe Ford Figo 1,5 AMB is op die spel in dié projek, wat geld vir Engo se talle afdelings insamel.
Human Auto het vanjaar as borg met Engo hande gevat.
Des Williams, handelaarshoof van Human Auto, het Maandag (03/06) op die bekendstellingsgeselligheid by Engo gesê kinders en bejaardes lê dié onderneming na aan die hart.
"Dit is vir ons 'n voorreg om vanjaar by die projek betrokke te wees en te help om vir mense in nood geld in te samel."
OFM sluit hom vanjaar die eerste keer as radioborg by Vir Ons Kinders aan.
Christa Maree, Engo se direkteur van residensiële kindersorg en aannemings, het by die geleentheid gesê 'n reis het begin om die lewe vir mense beter te maak.
Toe die projek in 2017 aangebied is, is 14 000 kaartjies oor die Vrystaat heen verkoop.
"Die kaartjies, wat vanjaar teen R30 verkoop word, gaan 'n groot verskil maak in die lewe van kinders, gesinne, bejaardes, siekes en mense met gestremdhede," het Maree gesê.
Randy September, kommunikasiebestuurder van die Vrystaat Cheetahs, het aan die projek 'n getekende Cheetah-trui geskenk wat opgeveil gaan word om die projek te steun.